ЗА ОРГАНИЗАЦИЯТА И ДЕЙНОСТТА

НА ОБЩИНСКИЯ СЪВЕТ, НЕГОВИТЕ КОМИСИИ И ВЗАИМОДЕЙСТВИЕТО МУ С ОБЩИНСКА АДМИНИСТРАЦИЯ

МАНДАТ 2019Г.- 2023Г.

(Приет с Решение № 10/27.12.2019г. , изм. и доп. с Решение № 141/19.10.2020г.)

**ГЛАВА І – ОБЩИ ПОЛОЖЕНИЯ**

**Чл. 1. (1)** Настоящият Правилник урежда организацията и дейността на Общински съвет (ОбС) на Община Рила, неговите комисии, както и взаимодействието му с общинската администрация.

**(2)** Организацията и дейността на Общинския съвет се определят и осъществяват въз основа на Конституцията на Република България, Европейската харта за местното самоуправление, Закона за местното самоуправление и местната администрация, действащото законодателство и разпоредбите на този правилник.

**(3)** Правилникът има за цел да осигури ефективна организация на работата на ОбС, взаимодействието му с общинска администрация за осъществяване на местното самоуправление, както и условията за сдружаване на Община Рила .

**(4)** Изменението на Правилника се извършва по реда на неговото приемане по предложение на общинските съветници.

**Чл. 2. (1)** Общинският съвет е колективен орган на местното самоуправление в общината, то се изразява в правото и реалната възможност на гражданите и избраните от тях органи да решават самостоятелно всички въпроси от местно значение, които законът е предоставил в тяхна компетентност.

**(2)** ОбС е колективен орган, който се формира на 08.11.2019 г. на основата на общо, равно пряко избирателно право, с тайно гласуване от лицата с постоянен и настоящ адрес в Община Рила при условия и по ред, определени от закона.

**(3)** ОбС е мандатен орган. Срокът на неговите правомощия е четиригодишен.

**(4)** Общинският съвет на Община Рила се състои от 11 съветника, заседава в заседателната зала на Общинска администрация всеки последен четвъртък от месеца.

**(5)** В своята дейност Общинския съвет се ръководи от следните общи принципи : законност, колегиалност, самостоятелност по отношение на държавните органи при вземане на решения, гарантиране и закрила интересите на населението на Община Рила, публичност и гражданско участие при вземане на решения и тяхното изпълнение.

**Чл. 3. (1)** Общинският съвет изпълнява функциите по Чл. 21, ал. 1 от Закона за местното самоуправление и местната администрация (ЗМСМА) като определя политиката за изграждането и развитието на общината и решава местни проблеми, свързани с икономиката, опазването на околната среда, здравната, социалната, образователната, културната и комунално-битовата дейности, устройството на територията на Община Рила, общинската собственост, безопасността на движението и обществения ред, както и други задачи от местно значение, които не са от изключителната компетентност на други органи и не съставляват изпълнителна дейност.

**(2)** В случаите, определени със закон, изпълнява и функции, възложени му от централните държавни органи.

**Чл. 4 (1)** Своите правомощия ОбС осъществява в процеса на дейността си като приема правилници, наредби, инструкции, решения*,* декларации и обръщения.

**(2)** Наредбите на ОбС са нормативни актове, които уреждат първично обществени отношения или доразвиват отделни разпоредби или части от нормативни актове с по-висша юридическа сила. Имат ограничено териториално действие - територията на Община Рила.

**(3)** Решенията са най-често използваните актове от ОбС. Приемат се по изпълнение на предоставените на ОбС правомощия от Закона или от този Правилник, както и за решаване на вътрешно-организационни въпроси.

**(4)** Инструкциите са актове на ОбС, с които се дават указания и пояснения или се установяват правила за прилагане на приети от него нормативни актове.

**(5)** С декларации или обръщения, Общинския съвет изразява своето становище по въпроси от обществена значимост*.*

**Чл. 5** Общинският съвет на Община Рила:

1. Създава постоянни и временни комисии и избира техните членове и ръководството  
им с мнозинство повече от половината от общия брой общински съветници. ;

2. Одобрява общата численост и структурата на общинската администрация в община Рила*,* по предложение на кмета на Общината, с мнозинство повече от половината от общия брой общински съветници.

3. Избира и освобождава от състава си председател на Общински съвет - Рила с тайно гласуване , с мнозинство повече от половината от общия брой общински съветници и заместник председател, с явно гласуване с мнозинство повече от половината от общия брой общински съветници.

4. Определя размера на трудовотовъзнаграждение на кметоветев рамките на действащата нормативна уредба и средствата за работна заплата на персонала от общинския бюджет по предложение на кмета на общината с мнозинство повече от половината от присъстващите общински съветници.

5. Приема и изменя годишния бюджет на общината, осъществява контрол и приема

отчета за изпълнението му с поименно гласуване с мнозинство повече от половината от общия брой общински съветници.

6. Определя размера на местните такси с поименно гласуване с мнозинство повече от половината от общия брой общински съветници.

**7.** Приема решения за придобиване, управление и разпореждане с общинско имущество

и определя конкретните правомощия на кмета на общината и кметските наместници на населени места в посочените дейности, с поименно гласуване с мнозинство повече от половината от общия брой общински съветници.

8. Приема решения за създаване, преобразуване и прекратяване на търговски дружества с общинско имущество и избира представители на общината в техните органи с мнозинство повече от половината от общия брой общински съветници с поименно гласуване.

9. Приема решения за ползване на банкови кредити*,* за предоставяне на безлихвени заеми, както и решения за поемане на общински дълг чрез сключване на договори за заем или емитиране на общински ценни книжа и за издаване на общински гаранции, при условия и по ред, определени със закон с поименно гласуване и с мнозинство повече от половината от общия брой общински съветници.

10. Приема решения за създаване и одобряване на устройствени планове и техни  
изменения за територията на общината или за части от нея по условията и реда на ЗУТ.

11. Приема стратегии, прогнози, програми и планове за развитие на общината, които отразяват и европейската политика за развитие на местните общности.

12. Определя изисквания за дейността на физическите и юридическите лица на територията на общината, които произтичат от екологичните, историческите, социалните и другите особености на населените места, както и от състоянието на инженерната и социалната инфраструктура.

13. Приема решения за създаване и за прекратяване на общински фондации и за  
управлението на дарено имущество с поименно гласуване.

14. Приема решения за участие на общината в сдружения на местни власти в страната и  
в чужбина, както и в други юридически лица с нестопанска цел и определя представителите на общината в тях с поименно гласуване.

15. Приема решения за именуване и преименуване на улици, площади и паркове и други  
обекти с общинско значение.

16. Прави предложения за административно-териториални промени, засягащи територията и границите на общината с гласуване с мнозинство повече от половината от общия брой на съветниците.

17. Създава и закрива кметства при условия и ред, определени със закон с гласуване с мнозинство повече от половината от общия брой на съветниците.

18. Приема решения за произвеждане на референдуми и общи събрания на населението с гласуване с мнозинство повече от половината от общия брой общински съветници.

19. Одобрява символ и печат на общината с мнозинство повече от половината от присъстващите общински съветници.

20. Удостоява с почетно гражданство български и чуждестранни граждани с гласуване с мнозинство повече от половината от присъстващите съветници

21. Упражнява текущ и последващ контрол върху изпълнението на приетите от него актове с мнозинство повече от половината от присъстващите общински съветници;

22. Прекратява пълномощията на Общински съветник, който не е участвал в три поредни заседания на ОбС или в общо пет през годината без да е уведомил писмено председателя на общинския съвет за неучастието си в заседанието на съвета по уважителни причини - служебна ангажираност, отсъствие от страната, заболяване и други, с гласуване с мнозинство повече от половината от присъстващите съветници.

23. Взема решения за предсрочно прекратяване пълномощията на председателя и заместник- председателя на общинския съвет при трайна невъзможност или системно неизпълнение на задълженията за повече от три месеца, с мнозинство повече от половината от общия брой общински съветници.

24. Одобрява споразумения за общинско сътрудничество с мнозинство повече от половината от присъстващите общински съветници.

25. Решава и други въпроси от местно значение, които не са от изключителната  
компетентност на други органи, включително и приемане на определен ден за празничен и неприсъствен на територията на общината или населеното място, по предложение на кмета след съгласуване с областния управител с гласуване с мнозинство повече от половината от присъстващите съветници.

26. По въпроси неуредени в настоящия правилник Общински съвет приема отделни решения.

**ГЛАВА ІІ - КОНСТИТУИРАНЕ НА ОБЩИНСКИ СЪВЕТ НА ОБЩИНА РИЛА**

**Чл. 6.(1)** Общинският съвет на Община Рила се свиква на първо заседание от областния управител на Област с административен център, гр. Кюстендил не по- късно от 14 дни от обявяването на резултатите от изборите.

**(2)** Преди началото на първото заседание новоизбраните общински съветници и кмета на Община Рила полагат клетва по чл.32, ал.1. Клетвата се полага в присъствието на граждани на общината, на Областният управител или на негов представител и на председателя или член на общинската избирателна комисия. Когато общинският съветник или кмета е възпрепятстван да присъства при полагането на клетва, той полага клетва преди началото на следващо заседание на Общинския съвет.

**(3)** Общинските съветници и кмета на Община Рила полагат устно предвидената в чл. 32, ал. 1 от ЗМСМА клетва, което се удостоверява с подписване на клетвени листове, които се съхраняват в архива на ОбС.

**Чл. 7** Първото заседание на Общински съвет – Община Рила се откриваи ръководи от най-възрастният общински съветник. Той ръководи заседанията до избирането на председател на Общински съвет.

**Чл. 8.** Общинският съвет продължава да изпълнява своите функции до конструирането на новоизбрания общински съвет. Когато съдът е спрял изпълнението на решението на общинската избирателна комисия за резултатите от изборите за общински съветници или е обявил изборния резултат за недействителен, срокът на пълномощията на общинският съвет, чийто мандат е изтекъл, се възобновява до полагането на клетва от новоизбрания общински съвет.

**Чл. 9 (1)** Общинският съвет избира председател на съвета от своя състав. Изборът се провежда с тайно гласуване

**(2)** За провеждането на гласуването се избира временно действаща комисия от трима общински съветници.

**(3)** Гласуването се извършва с бели интегрални бюлетини. На една бюлетина се изписват имената на кандидатите. Бюлетините се подпечатват с печата на Общински съвет, Община Рила. Изготвят се толкова на брой бюлетини, колкото е действителния брой на общинските съветници към момента на провеждане на избора. Всеки общински съветник може да гласува само за един от кандидатите, чрез поставяне „Х“ или „V“ в квадратчето пред името на кандидата. Бюлетините и празните пликове се поставят в специално определено за избора помещение. В помещението не се допуска едновременното присъствие на повече от едно лице. Всеки съветник поставя в плик бюлетина, и пуска плика в запечатаната пред всички общински съветници изборна урна, поставена в залата, в която се провежда заседанието на ОбС. След това, в присъствието на комисията по избора се подписва в специално изготвен Списък на общинските съветници гласували с бюлетина за избор на Председател на Общински съвет –Рила.

**(4)** Контролът по провеждането на избора се осъществява от членовете на комисията.

**(5)** Ръчно изписани бюлетини, празни пликове и пликове с повече от една различни бюлетини се смятат за недействителни гласове. Пликове с повече от една еднакви бюлетини се броят за един действителен глас.

**(6)** За избран се смята кандидатът, получил повече от половината от гласовете от общия брой на съветниците. Ако при гласуването не се получи необходимото мнозинство, изборът се повтаря в същия ден , като в него участват двамата кандидати, получили най- много гласове. Ако и при повторното гласуване, нито един от кандидатите не бъде избран, процедурата по избора започва отначало и се провежда на следващото заседание.

**Чл. 10** Общинският съвет избира един заместник-председател. Изборът се извършва с явно гласуване с мнозинство повече от половината от общия брой на съветниците.

**ГЛАВА III - РЪКОВОДСТВО НА ОБЩИНСКИЯ СЪВЕТ**

**Чл. 11 (1)** Председателят на Общински съвет:

1. Свиква съвета на заседания;

2. Ръководи подготовката на заседанията на съвета;

3. Ръководи заседанията на съвета;

4. Координира работата на постоянните комисии;

5. Подпомага общинските съветниците в тяхната дейност;

6. Представлява Общински съвет пред външни лица и организации;

7. Организира изготвянето на дневния ред на заседанията, след консултации с  
председателите на комисии и ръководството на общинската администрация;

8. Осигурява необходимите условия за работата на комисиите и на общинските  
съветници;

9. Упражнява контрол върху разходването на средствата, разчетени по общинския  
бюджет за издръжка на Общинския съвет;

10. Удостоверява с подписа си протоколите от заседанията на Общински съвет и текста  
на приетите актове;

11. Определя местата в заседателната зала за общинските съветници, участващите с  
право на съвещателен глас и гостите;

12. Следи за спазването на този правилник;

13. Осигурява реда по време на заседание и предприема спрямо на нарушителите  
дисциплинарните мерки, предвидени в този правилник;

14. Свиква председателите на постоянните комисии за консултации по програмата и дневния ред на заседанията на ОбС и по други въпроси от своята дейност.

15. Координира взаимоотношенията между ОбС и общинската администрация;

16. Изпълнява и други функции, възложени му от законите на страната, ОбС и този  
правилник.

17. Изготвя и внася за разглеждане два пъти годишно отчет за дейността на съвета и на неговите комисии, който се разглежда в открито заседание.

**(2**) Общински съвет – Община Рила определя възнаграждение на председателя в размер на 720 лв. при продължителност на работния ден от три часа.

**(4)** Председателят на Общинския съвет има право на:

1. обществено осигуряване и допълнително социално осигуряване при условията и по реда на Кодекса за социално осигуряване и здравно осигуряване при условията и по реда на Закона за здравното осигуряване;

2. отпуски и обезщетение за неизползван платен годишен отпуск, на допълнителни трудови възнаграждения и други плащания при условията и по реда на Кодекса на труда.

**Чл. 12** Заместник-председателят на Общинския съвет замества председателя в негово отсъствие. Той подпомага председателя в изпълнение на правомощията му по чл. 11, ал.1.

**Чл. 13 (1)** Правомощията на председателя на О6С се прекратяват предсрочно при:

1. Подаване на оставка пред ОбС на заседание на същия;

2. Трайна невъзможност или системно неизпълнение на задълженията му като  
председател за непрекъснат период от три месеца с решение на Общинския съвет, взето с мнозинство повече от половината от общия брой на съветниците.

3. Влизане в сила на акт, с който е установен конфликт на интереси по Закона за предотвратяване и установяване на конфликт на интереси;

1. В случаите по ал. 1, т. 1 прекратяването на пълномощията се приема, без да се обсъжда и гласува. То поражда действие от обявяване на изявлението за прекратяване пред Общинския съвет.
2. При предсрочно прекратяване на пълномощията на председателя, нов избор за председател се произвежда не по-късно от 30 дни от приемане на решението или от обявяване на извлечението. До избирането на председател на Общинския съвет, заседанията на съвета се свикват и ръководят от от заместник-председателя или от избран съветник.

**Чл. 14 (1)** Пълномощията на заместник-председателя на Общинския съвет се прекратяват предсрочно:

1. при подаване на оставка;

2. при трайна невъзможност или системно неизпълнение на задълженията си като заместник-председател за повече от три месеца;

3. влизане в сила на акт, с който е установен конфликт на интереси по Закона за предотвратяване и установяване на конфликт на интереси;

**(2)** В случаите по ал. 1, т. 1, прекратяването на пълномощията се приема, без да се обсъжда и гласува. То поражда действие от обявяване на изявлението за прекратяване пред Общинския съвет.

**(3)** В случаите по ал. 1, т. 2, решението на Общинския съвет се взема с явно гласуване с мнозинство повече от половината от общия брой общински съветници.

**(4)** При предсрочно прекратяване на пълномощията на заместник- председателя на Общински съвет - Община Рила, нов избор се произвежда след обявяване на оставката или приемане на Решението, или на следващото заседание.

**ГЛАВА ІV - ОБЩИНСКИ СЪВЕТНИЦИ**

**Чл. 15 (1)** Пълномощията на общинския съветник възникват от деня на полагането на клетвата по чл. 32, ал. 1 от ЗМСМА.

**(2)** При изпълнение на своите правомощия общинският съветник има право:

1. Да бъде избиран в състава на постоянни и временни комисии на съвета;

2. Да предлага включването в дневния ред на заседанията на ОбС разглеждането на  
въпроси от компетентността на съвета и да внася проекти за решения;

3. Да участва в обсъждането и решаването на всички въпроси от компетентността на  
ОбС;

4 . Да отправя питания към кмета;

5. Да получава пътните и други разноски, които е направил във връзка с работата му в съвета .

6. Да получи специално удостоверение (карта), която удостоверява неговата  
самоличност и да служи за пропуск в институциите, които посещава служебно, и в която са отбелязани правата му за съдействие и достъп до информация.

7. Да получава сведения и документи, които са му необходими във връзка с дейността му на съветник от звената в общинска администрация, държавните органи, стопанските и  
обществените организации, освен когато те съставляват класифицирана информация, представляваща държавна или служебна тайна.

8. Да ползва неплатен служебен отпуск за времето, през което изпълнява задълженията си на съветник*.*

9.Да получава възнаграждение за участието си в Общинския съвет и комисиите, в които е избран.

**Чл. 16 (1)** Общинският съветник няма право:

1.  *(изм. с Решение № 141/19.10.2020г.)*Да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие по Закона за общинската собственост, както и да заема длъжност като общински съветник или подобна длъжност в друга държава – членка на Европейския съюз. Да извършва дейности, които водят до нарушаване на забрана или ограничение по глава осма, раздел ІІ от Закона за противодействие на корупцията и за отнемане на незаконно придобитото имущество. . В едномесечен срок от полагането на клетвата лице, което при избирането му за общински съветник заема длъжност, посочена по-горе, подава молба за освобождаването му от заеманата длъжност и уведомява писмено за това председателя на Общинския съвет и общинската избирателна комисия. Когато общински съветник има частен интерес, той е длъжен да предприеме действие за предотвратяване на конфликт на интереси по глава осма, раздел ІІІ от Закона за противодействие на корупцията и за отнемане на незаконно придобитото имущество

2. *(доп. с Решение № 141/19.10.2020г.)* Да участва при вземане на решения, когато се отнасят до негови имуществени интереси или до интереси на негов съпруг или роднини по права и по съребрена линия до IV степен, включително и по сватовство до II степен, включително. За общинския съветник, включително за председателя на общинския съвет, не е налице конфликт на интереси при участие в подготовката, обсъждането и приемането на бюджета на общината и на възнаграждението на кметовете, на председателя на общинския съвет и на общинските съветници.

3. Да прекъсва изказващите се на заседанията на ОбС и на комисиите му, да отправя  
лични нападки и оскърбителни думи, жестове и заплахи против когото и да било, да има непристойно поведение или да извършва други действия, които нарушават реда на заседанието.

4. Да използва положението си на общински съветник за лична изгода. Той не може да представлява или защитава интересите на физическо или юридическо лице пред Общински съвет или неговите комисии, освен ако това не представлява обществен интерес.

5. Общински съветник не може да използва общинско имущество за лични изгода.

6. Общински съветник не може да използва или разкрива информация получена при изпълнение на задълженията си, или да използва положението си на съветник за да причини на другиму вреда.

7. Общински съветник няма право да използва положението си за получаване на специални привилегии, освобождаване от задължения, лични придобивки или избягване на последствията от свои или на другиго незаконни действия.

8. Да извършва лични услуги, които са несъвместими с безпристрастното изпълнение на неговите задължения или биха навредили на интересите на общността.

9. Да приема подарък или каквато и да е имотна облага, която не му се следва, за да извърши или да не извърши действие в качеството си на общински съветник.

**Чл. 17 (1)** Общинският съветник е длъжен:

1. Да присъства на заседанията на Общинския съвет и на постоянните комисии, в които  
е избран, и да участва в решаването на разглежданите въпроси;

2. Да следи промените в нормативната уредба, отнасящи се до местното самоуправление;

3. Да се запознава предварително с изпратените му и подлежащи на обсъждане материали.

4. С поведението си да не пречи на нормалното протичане на заседанието;

**(2)** Присъствието на съветника на заседания се удостоверява чрез подписа му в съответните дневници в началото на заседанието на ОбС или комисиите му.

**(3)** Общински съветник, на когото се налага да напусне заседанието, преди да е завършило, или да закъснее за заседание, уведомява председателя на ОбС или председателя на съответната комисия.

**(4)** Общински съветник, на който се налага да отсъства от заседание е длъжен да уведоми писмено председателя на ОбС.

**Чл.18 (1)** Общинският съветник получава възнаграждение за участието си в заседанията на Общинския съвет и на неговите комисии. Размерът на възнаграждението се определя с решение на Общински съвет, прието с мнозинство повече от половината от общия брой съветници.

**(2)** Общият размер на възнаграждението на общинския съветник за един месец не може да бъде повече от 70 на сто от средната брутна работна заплата на общинската администрация за съответния месец /съгласно Приложение 1/.

**(3)** За времето, необходимо за изпълнение на задълженията му, общинският съветник ползва неплатен служебен отпуск, който се признава за трудов стаж. Времето, през което общински съветник е заемал длъжността председател на Общински съвет, се признава за трудов стаж.

**(4)** При отсъствие от заседание на ОбС и неговите комисии не получава възнаграждение.

**(5)** Възнаграждението се изплаща ежемесечно, до 25- то число на следващия месец на база представена справка за присъствие от председателите на комисии или от председателя на Общинския съвет, в зависимост от вида на заседанието.

**(6)** При неспазване на срока по чл. 94, ал. 2 от Закона за публичните финанси на председателя на общинския съвет и на общинските съветници не се изплаща възнаграждение за периода след изтичането на съответния срок до приемането на бюджета на общината. Дължимите за този период възнаграждения се изплащат, след като общинският съвет приеме бюджета на общината.

**Чл. 19 (1)** Пълномощията на общинският съветник се прекратяват предсрочно:

1. При поставяне под запрещение

2. Когато съветникът е осъден с влязла в сила присъда на лишаване от свобода за умишлено престъпление от общ характер.

3. При подаване на оставка чрез председателя на Общински съвет до общинската избирателна комисия

4. При избирането му за народен представител, министър, областен управител или кмет, при назначаването му за заместник-министър, заместник областен управител, заместник-кмет, кметски наместник или на щатна длъжност в общинска администрация.

5. Когато, без да е уведомил писмено председателя на Общинския съвет за неучастието си в заседанието на съвета по уважителни причини – служебна ангажираност, отсъствие от страната, заболяване и други, не участва в три поредни или в общо пет заседания на общинския съвет през годината. Уведомлението се представя лично в централизирано деловодство на общинска администрация – град Рила или по електронна поща на Общински съвет подписано с електронен подпис.

6. При трайна фактическа невъзможност да изпълнява задълженията си поради заболяване за повече от 6 месеца.

7. При извършване на административно-териториални промени, водещи до промяна на постоянния му адрес извън територията на общината.

8. При извършване на административно-териториални промени, водещи до закриване на общината.

9. При избирането или назначаването му за член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие по Закона за общинската собственост,както и при заемането на длъжност като общински съветник или подобна длъжност в друга държава – членка на Европейския съюз;.

10. При неизпълнение на задължението по чл. 34, ал.6 от ЗМСМА.

11. При смърт.

12. При влизане в сила на акт, с който е установен конфликт на интереси.

**(2)** Обстоятелствата по ал.1 се установяват с документи, издадени от компетентните органи, които се изпращат на общинската избирателна комисия в три-дневен срок от тяхното издаване. В случаите по ал.1, т.3 в тридневен срок от подаването на оставката председателят на Общинския съвет я изпраща на общинската избирателна комисия.

**(3)** В тридневен срок от получаване на документите по ал. 2 общинската избирателна комисия уведомява общинския съветник, който може да направи писмено възражение пред комисията в тридневен срок от уведомяването му. В тридневен срок от изтичане срока за възражение общинската избирателна комисия приема решение за прекратяване на пълномощията и обявява за избран за общински съветник следващия в листата кандидат.

**(4)** Решенията и отказите на общинската избирателна комисия по ал. 3 , могат да се оспорват пред Административен съд, гр. Кюстендил от заинтересованите лица или от централните ръководства на партиите, компетентни съгласно устава и ръководствата на коалициите от партии, компетентни съгласно решението за образуване на коалицията, които са представени в Общинския съвет или от упълномощени от тях лица по реда на чл. 267 от Изборния кодекс. Препис от решението на Общинската избирателна комисия се изпраща на председателят на Общинския съвет в три-дневен срок от влизането му в сила.

**ГЛАВА V – КОМИСИИ**

**Чл. 20 (1)** Общинския съвет избира от своя състав постоянни и временни комисии по предложение на председателя на ОбС или на общинските съветници с явно гласуване. Всеки общински съветник е член на поне една постоянна комисия. Председателя на Общински съвет може да не бъде избиран за член на постоянна комисия.

**(2)** Постоянните комисии на ОбС на Община Рила са:

1. ПРАВНА КОМИСИЯ, която разглежда въпроси, докладни, проекти за решения и др., свързани с местното самоуправление, нормативната уредба и регионалната политика; по обществения ред, сигурността, гражданските права, молби и жалби на гражданите; осъществява контрол по актовете на кмета, издадени в изпълнение на решенията на ОбС; прави мотивирани предложения за отмяна на актове на кмета издадени в нарушение на Решенията на ОбС до Областния управител; дава писмено становище по оспорени от Кмета на общината актове на ОбС;

2. ИКОНОМИЧЕСКА КОМИСИЯ, която разглежда въпроси, докладни, проекти за решения и др., свързани с общинските финанси и бюджет; стопанската политика, общинската собственост,земеделски земи и околна среда;

3. СОЦИАЛНА КОМИСИЯ, която разглежда въпроси, докладни, проекти за решения и др., свързани със здравеопазването, социалната политика, образованието , културата, за децата, младежта спорта и туризма, въпроси свързани с интеграцията на бежанци и мигранти;

4. БЛАГОУСТРОЯВАНЕ И КОМУНАЛНИ ДЕЙНОСТИ- градоустройството, строителството, архитектурата, инженерната инфраструктура, участието на общината във финансиращи програми;

**Чл.21 (1)** Постоянните комисии се ръководят от председател. Той организира работата на комисията, ръководи заседанията и поддържа връзки с другите комисии и с председателя на ОбС.

**(2)** Председателяи членовете на постоянните комисии се избират от състава на общинските съветници;

**(3)** Председателяна комисията следи за редовното присъствие на членовете й, и в края на всеки календарен месец представя отчет за това на председателя на ОбС;

**(4)** Председателите на ПК представят на председателя на ОбС два пъти годишно отчет за дейността на комисиите. Отчетът се разглежда на следващото заседние на Общински съвет, Община Рила.

**(5)** Общинският съвет може да извършва промени във вида, броя, състава и ръководствата на постоянните комисии.

**(6)** Общинският съвет определя състава на комисиите според професионалната квалификация и личното желание на всеки общински съветник.

**Чл. 22 (1)** При необходимост в работата си постоянните и временните комисии могат да привличат външни лица като експерти и консултанти, по предварително определени от общинския съвет критерии и условия.

**(2)** Експертите и консултантите по ал. 1 работят на обществени начала.

**(3)** В случаите, когато е необходимо, експертите и консултантите по ал. 1 могат да получат дължими суми. Размерът на дължимите суми се определя с решение на Общинския съвет по предложение на председателя в зависимост от обема на извършената работа и се изплаща въз основа на договор, подписан от кмета на общината. Средствата се осигуряват от общинския бюджет, в рамките на бюджета на Общинския съвет.

**Чл. 23 (1)** Председателите на постоянните комисии се освобождават предсрочно при подаване на оставка, като прекратяването на пълномощията се приема без да се обсъжда и гласува.

**(2)** Председателите на комисиите се освобождават с решение на Общинския съвет по предложение на двама от членовете на комисията при обективна невъзможност да изпълняват своите задължения или при системно нарушаване или неизпълнение на произтичащи от този правилник права или задължения.

**Чл. 24 (1)** Постоянните комисии могат да приемат свои вътрешни правила за работа в съответствие с разпоредбите на този правилник.

**(2)** Постоянните комисии могат да образуват подкомисии и работни групи.

**Чл. 25** Разходите, необходими за дейността на постоянните комисии на ОбС, се утвърждават с решение на Общинския съвет по предложение на председателя на съответната комисия и в рамките на приетия бюджет на Общинския съвет.

**Чл. 26 (1)**  Постоянните комисии имат следните функции:

1. Проучват потребностите на населението в съответната област и правят предложения  
за решаване на проблемите;

2. Изготвят програми, проекти за решения и други актове и ги внасят за обсъждане вОбС;

3. Подпомагат Общинския съвет при подготовката на решения по въпроси, внесени заобсъждане и решаване, подготвят доклади (становища), в които предлагат тяхното приемане,отхвърляне, изменение или допълнение;

4. Разглеждат доклади и информационни справки за дейността на общинската  
администрация, на ръководителите на търговски дружества с общинско участие, общински предприятия или на други организации.

5. Извършват анализи и проучвания за законосъобразното, целесъобразното и  
ефективно управление и ползване на общинското имущество;

Осъществяват контрол за изпълнение на решенията на Общинския съвет.

**Чл. 27 (1)** Дневният ред, периодичността и продължителността на заседанията на комисиите се определят от членовете им по предложение на техните председатели и съобразно количеството и вида на актовете, разпределени им за разглеждане от председателя на ОбС.

**(2)** Постоянната комисия се свиква на заседание от нейния председател - по негова инициатива или по искане най-малко на 1/3 от членовете й или от председателя на Общински съвет - в случай на отказ или отсъствие на председателя на комисията.

**Чл. 28 (1)** Заседанията на комисиите са публични. Комисиите могат да решат отделни заседания да бъдат закрити по предложение на председателя на комисията или нейни членове.

1. Общинските съветници, които не са членове на съответната комисия, привлечените външни лица като експерти и консултанти, както и кмета на общината, кметският наместник, заместник-кметовете и секретарят на общината могат да участват във всички нейни заседания с право на съвещателен глас.
2. Участващите в заседанията на комисиите са длъжни да спазват изискванията във връзка с опазване на служебната и държавната тайна, както и на сведения, отнасящи се до личния живот и доброто име на гражданите.
3. На заседанията на постоянните комисии присъстват Кметът на Община Рила, Заместник Кметовете, Кметските наместници, Секретарят на общината, както и Главният архитект, Главният счетоводител и Ръководителите на звена по въпроси от тяхната компетентност.
4. При обсъждане на проекти за решения и други актове или други въпроси вносителят или негов представител задължително присъства на заседанията на комисиите с право на съвещателен глас.

Чл. 29 (1) Председателите на комисии обявяват часа и мястото на заседанията писмено на определените за това места (*официалната интернет страница и информационното табло на Община Рила*). Дневният ред за заседанията на комисиите се обявява съобразно постъпването на материалите. Всички членове на комисията се уведомяват по електронен път, чрез служебни електронни пощи,не по-късно от 3 дни преди заседанието. В същия срок на членовете на комисията се предоставят материалите за заседанието, които също са в електронен вид, подписани с КЕП.

(2) Постоянните комисии заседават, ако присъстват повече от половината от техните членове.Заседанията на потоянните комисии могат да се провеждат в извънработно време.

**(3)** Решенията на постоянните комисии се вземат с мнозинство повече от половината от присъстващите членове с явно гласуване.

**Чл. 30 (1)** Комисиите могат да провеждат съвместни заседания, когато се разглеждат общи въпроси. Тези заседания се ръководят по споразумение от един от председателите на комисии.

**(2)** Председателят на постоянната комисия изготвя доклад до ОбС по обсъждания на заседанието въпрос. В доклада се отразяват приетото решение, застъпените становища и мнозинството с което са приети.

**(3)** При съвместни заседания всяка комисия взема поотделно своето Решение по обсъждания въпрос, но изготвят общо становище. При различни становища всяка комисия изготвя свой самостоятелен доклад, който представя на Общинския съвет.

**Чл. 31** Комисиите, както и Общинският съвет могат да провеждат изнесени заседания в друго населено място на общината по обществено значими въпроси, засягащи интересите на гражданите на съответния квартал или населено място.

**Чл. 32 (1)** За заседанията на постоянните комисии се води протокол, в който се отбелязват приетите решения.

(**2)** Протоколът се подписва от председателя на комисията и от протоколиста.

**(3)** Ако предложението, включено в дневния ред на комисията, не се докладва от вносителя или от упълномощено от него компетентно лице, комисията не е задължена да взема становище по него.

**Чл. 32 а** *(създ. с Решение № 141/19.10.2020г.)* **(1)** При обявени извънредно положение, бедствено положение, извънредна епидемична обстановка или кризисна ситуация, засягащи територията на общината или част от нея, и когато въведените мерки и наложените ограничения, свързани с тях, не позволяват или затрудняват провеждането на присъствени заседания, общинският съвет или неговите комисии могат да провеждат заседания от разстояние при спазване на условията за кворум и лично гласуване, като се осигурява пряко и виртуално участие чрез видеоконференция чрез технически средства за комуникационна връзка за едновременно предаване и приемане на образ и звук между общинските съветници, намиращи се на различни места, които отговарят на изискванията за мрежова и информационна сигурност и гарантират участието, идентифицирането и начина на гласуване на всеки общински съветник.

**(2)** За заседанията по ал. 1 се изготвя видеозапис върху електронен носител, който се прилага към протокола от заседанието.

**(3)** В случаите по ал. 1 когато няма техническа възможност за провеждане на заседание от разстояние чрез видеоконференция, общинският съвет или неговите комисии могат да провеждат заседания от разстояние и да приемат решения чрез неприсъствено гласуване по друг начин, който осигурява спазването на условията за кворум и лично гласуване и гарантира участието, идентифицирането и начина на гласуване на всеки общински съветник.

**(4)** Председателят на общинския съвет, респективно Председателят на постоянната комисия свиква заседанията и определя начина на провеждането им, като осигурява публичност и пряко излъчване на интернет страницата на общината на заседанията по ал. 1, освен ако общинският съвет реши отделно заседание да бъде закрито.

**(5)** Обстоятелствата по ал. 1 и 3 се отразяват в протокола от заседанието.

**Чл. 32 б** *(създ. с Решение № 141/19.10.2020г.)* **(1)** При обявени извънредно положение, бедствено положение, извънредна епидемична обстановка или кризисна ситуация, засягащи територията на общината или част от нея, и когато въведените мерки и наложените ограничения, свързани с тях, не позволяват или затрудняват провеждането на присъствени заседания на постоянните комисии, респективно присъствени съвместни заседания на постоянните комисии, и е невъзможно заседанията да бъдат проведени чрез видеоконференция, същите се провеждат неприсъствено.

**(2)**Материалите и поканата се изпращат по реда на чл.29, ал.1.

**(3)**Неприсъственото решение се взема от всички общински съветници на една и съща дата посочена с получените материали, като за целта се изготвя образец на формуляр за неприсъствено гласуване с проектите за решения, като общинският съветник отбелязва, начина на гласуване. Формуляра за неприсъствено решение се връща на председателя на Постоянната комисия,респективно Председателя на съвместното заседание на постоянните комисии, в три дневен срок от вземането на самото решение. Общински съветник не върнал формуляра в три дневен срок от датата определена за вземането на решения, не се включва в кворума за определяне на гласуването. Изготвя се протокол от заседанието, като не се провеждат дискусии

**Чл. 33 (1)** Временни комисии се образуват по конкретен повод, за проучване на отделни въпроси и за провеждане на анкети.

**(2**) Задачите, числеността, съставът, срокът на дейност и финансовите средства на временните комисии се определят от Общинският съвет с решение за всеки конкретен случай.

**(3)** За дейността на временните комисии се прилагат правилата за работа на постоянните комисии.

**(4)** Временните комисии приемат доклади, становища, предложения и препоръки, които се предават в ОбС и на съответните заинтересовани лица.

**Чл. 34** Общинският съвет със свое решение може да създаде Обществен съвет, който да подпомага работата му по конкретни въпроси. С решението си Общинския съвет приема и правила за функционирането и участието в Обществения съвет.

**ГЛАВА VІ - ЗАСЕДАНИЯ**

**Чл. 35 (1)** Общинският съвет се свиква на заседания не по- малко от шест пъти годишно.

**(2)** Ако в продължение на три поредни месеца Общинският съвет не проведе заседание, правомощията му се прекратяват с решение на общинската избирателна комисия и в три-месечен срок се произвеждат нови избори за Общински съвет.

**Чл. 36 (1)** Общинския съвет се свиква на заседание от неговия председател:

1. По негова инициатива;

2. По искане на 1/3 от общинските съветници;

3. По искане на 1/5 от избирателите в общината;

4. По искане на областния управител.

**(2)** В случаите по ал.1, т.2, 3 и 4 председателят на Общинския съвет свиква заседание, което се провежда в 7-дневен срок от внасяне на искането. След изтичането на този срок, ако заседанието не бъде свикано от председателя, то се свиква от вносителя на искането и се провежда в 7-дневен срок от свикването.

Чл. 37 (1) Уведомяването на общинските съветници за заседанията на ОбС се извършва по електронен път, с покани подписани с електронен подпис на Председателя на Общински съвет, не по-късно от 5 дни преди заседанието, изпратени на служебните електронни пощи. Поканата съдържа деня, часа, мястото и проект за дневния ред на заседанието с всички постъпили материали по него в електронен вид. Когато материалите се отнасят до Бюджета и финансите на общината или са свързани с поемане на общински дълг, се предоставят на хартиен носител, а ако са и са в обем над 20 печатни листа или във формат, различен от А4 - неудобен за ползване или размножаване, ще бъдат публикувани на официалната интернет страница на Община Рила ([http://www.grad-rila.bg](http://www.grad-rila.bg/nachalo)) и ще са достъпни в канцеларията на Общински съвет, Община Рила.

**(2)** Населението на общината се уведомява за предстоящо заседание на съвета с обяви, разлепени на подходящи места в населените места в сроковете по ал.1, както и с покана качена на официалната интернет страница на Община Рила.

**(3)** При разглеждане на въпроси свързани с устройство на територията, на определен квартал или част от населеното място жителите му се канят за участие в обсъждането на заседание на ОбС.

**Чл. 38 (1)** Общинският съвет провежда редовните си заседания съгласно приет План за работа на ОбС.

**(2)** Заседанието на ОбС продължава до 4 часа. По решение на общинските съветници то може да бъде удължено. След изтичане и на удълженото време, заседанието се прекратява. Негово продължение се насрочва за следващите дни - до изчерпване на приетия дневен ред.

**(3)** При събития, за които се налага спешно свикване на ОбС, Председателя насрочва извънредно заседание по предварително обявен дневен ред, до **три** точки, на което се обсъждат само събитията, по повод на които се провежда заседанието. Материалите за извънредното заседание могат да бъдат раздадени и на самото заседание.

**Чл. 39 (1)** Заседанията на Общинския съвет са открити. По изключение Общинския съвет може да реши отделни заседания да са закрити.

1. Лица, които не са общински съветници, могат да присъстват на заседанията, да отправят питания по разискваният въпрос, като са длъжни да спазват установения ред.
2. При безредие сред присъстващите, председателят въдворява ред и може да разпореди да бъдат отстранени отделни граждани или всички външни лица.
3. Кметът на Община Рила, кметския наместник, заместник-кметът, секретарят на общината, главният архитект и главният счетоводител, юрисконсулта, както и ръководителите на общински звена, могат да участват в заседанията на Общински съвет с право на съвещателен глас.
4. На заседанието присъства задължително Кметът на общината, а при негово отсъствие Заместник Кметът, оправомощен да изпълнява неговите правомощия.
5. На заседанията на ОбС не се допускат въоръжени лица (с изключение на органите на МВР -при изпълнение на функциите им) или лица в нетрезво състояние.
6. Забранено е провеждането на разговори по мобилни телефони по време на заседание.

**Чл. 40 (1)** Заседанията на ОбС са закрити, когато важни държавни или обществени интереси налагат това.

1. Предложението за закрито заседание могат да направят председателят на ОбС, общинските съветници или кмета.
2. При постъпило предложение за закрито заседание председателят поканва всички външни лица да напуснат залата. След като изслуша мотивите на вносителя на предложението, Общинският съвет го обсъжда и гласува. Съобразно резултата от гласуването заседанието продължава като закрито или открито.
3. Обсъжданията и протоколът от закритото заседание са държавна, съответно служебна тайна и обвързват със съответните задължения всички Общински съветници и другите лица, които имат достъп до тях.
4. Решенията, взети на закрито заседание, се обявяват публично по общия ред.

**Чл. 41** Откритите заседания на Общинския съвет могат да бъдат предавани пряко или чрез излъчване на репортажи по електронните средства за масово осведомяване по тяхно искане или по покана на Председателя.

**Чл. 42 (1)** Председателят открива заседанието, ако присъстват повече от половината от общия брой на общинските съветници.

1. Проверка на кворум се извършва след всяка почивка или прекъсване на заседанието, както и със самото гласуване. Проверка на кворума се извършва и когато общински съветник изрази мнение, че в залата не е налице необходимия кворум или напусне залата по време на заседанието, без да е посочил причината на техническия сътрудник.
2. Председателят прекъсва заседанието, когато в залата няма необходимия кворум.

**Чл. 43 (1)** На заседанията на ОбС се разглеждат само въпроси, включени в дневния ред. Проектът за дневен ред се подлага на гласуване.

1. Проектът за дневен ред се изготвя от председателя, съгласувано с председателите на комисии, въз основа на приетия от ОбС годишен план и степента на подготовка на материалите за съответното заседание. При определяне на дневния ред за всяко заседание, председателят на общинския съвет включва отделна точка „Изказвания, питания, становища и предложения на граждани“.
2. Въпроси, които не са включени в Дневния ред, въз основа на приетия от Общински съвет на Община Рила ,Годишен план за работа, както и на внесени допълнително ,предложения, за съответното заседание, се изготвят и представят пред Общински съвет , под фопмата на писма или становища.
3. На питанията на граждани включени в дневния ред се отговаря устно на същото заседание, освен ако гражданинът не е изявил желание да получи писмен отговор. По изключение, когато питането е свързано с извършване на допълнителни справки или проучвания, отговорът се отлага на следващото редовно заседание.
4. Когато неотложни обстоятелства налагат това, председателите на комисии и кметът на Община Рила могат да внасят при председателя на съвета предложения относно допълнения към дневния ред на предстоящото заседание до 12.00 часа на деня, предшестващ заседанието. Материалите за постъпилите предложения се раздават в началото на заседанието.
5. Председателят може да предложи гласуване на промяна в дневния ред в началото на заседанието по своя инициатива, по искане на общински съветници или на кмета, ако намери тяхното искане за основателно.
6. Не могат да бъдат обсъждани въпроси, чиито вносители отсъстват.

**Чл. 44 (1)** Председателят на Общинския съвет ръководи заседанието и дава думата за изказване.

1. Общинският съветник се изказва след като председателят му предостави думата.
2. Думата се иска от място с вдигане на ръка.

**Чл. 45 (1)** По процедурни въпроси думата се дава веднага, освен ако има направени искания за реплика, дуплика или за обяснение на отрицателен вот.

**(2)** Процедурни са въпросите, с които се възразява срещу конкретно нарушаване на реда за провеждане на заседанията, предвиден в този правилник, или които съдържат предложения за изменение и допълнение на приетия ред за провеждане на заседанието, включително тези за:

1. Прекъсване на заседанието;

2. Прекратяване на заседанието;

3. Отлагане на заседанието;

4. Прекратяване на разискванията;

5. Отлагане на разискванията;

6. Отлагане на гласуването;

7. Проверка на кворума;

8.Професионално становище на юрист.

**(3)** Процедурните въпроси се поставят в рамките на не повече от 2 минути, без да се засяга същността на обсъждания въпрос.

**Чл. 46 (1)** Когато е постъпило процедурно предложение, предложението се поставя веднага на гласуване, без да се обсъжда.

**(2)** Когато е постъпило предложение за изразяване на професионално писмено становище от юрист във връзка с възникнал в процеса на разискванията въпрос, то се обсъжда и думата се дава еднократно на общински съветник, който не е съгласен с предложението, след което се гласува.

**(3)** Ако след изслушване на юриста се установят противоречия или неуточнени положения, гласуването на съответната точка от дневния ред може да се отложи за следващо заседание.

**Чл. 47 (1)** Заседанието може да бъде прекратено или отложено с решение на ОбС по предложение на председателя или на повече от 1/3 от присъстващите общински съветници.

**(2)** Когато са постъпили предложения за прекратяване на заседанието или за отлагането му, първо се гласува предложението за прекратяване на заседанието.

**Чл. 48 (1)** Заседанието може да бъде отложено с решение на повече от половината от присъстващите общински съветници, в което се определя мястото, деня и часа на следващото заседание.

**(2)** В случаите на ал. 1 не се допуска промяна на дневния ред.

**Чл. 49 (1)** Председателят прекъсва заседанието за определено време, когато:

1. Поради шум или безредие в заседателната зала или по други причини севъзпрепятства нормалната работа на общинските съветници;

1. На заседанието присъстват по-малко от половината от общинските съветници;
2. Бъде обявена почивка.

**(2)** Всеки общински съветник може да поиска прекъсване на заседанието и почивка до 20 минути на едно заседание, когато има основателна причина за това. Председателят прекъсва заседанието веднага след като това бъде поискано и определя продължителността на прекъсването.

**Чл. 50** Прекъснатото заседание се възобновява, когато:

1.При проверка се установи, че присъстват повече от половината общински съветници  
- в случаите на прекъсване на заседанието поради липса на кворум;

2.Отпадне причината за прекъсването, съответно - след изтичане на времето за  
почивка.

**Чл. 51** Общинските съветници говорят от трибуната или от местата си по обсъждания въпрос до 5 минути.

**Чл. 52 (1)** Когато изказващият се отклонява от обсъждания въпрос, председателят го предупреждава и ако нарушението продължи или се повтори, му отнема думата.

**(2)** Общинският съветник не може да говори по същество повече от един път по един и същи въпрос, освен ако не бъде помолен да доизясни изказването си.

**Чл. 53 (1)** Общинските съветници имат право на реплика.

1. Репликата е кратко възражение по съществото на приключилото изказване. Тя се прави веднага след изказването и не може да трае повече от 1 минута.
2. Не се допуска реплика на репликата. Общинският съветник, към когото е отправена репликата, има право на отговор (дуплика) с времетраене до 2 минути след приключване на репликите.

**Чл. 54** Общинският съветник има право на лично обяснение до 3 минути, когато в изказване по време на заседанието е засегнат лично или поименно. Думата за лично обяснение се дава в края на обсъжданата точка от дневния ред от председателя на съвета.

**Чл. 55** Когато след покана няма други желаещи за изказване, председателят обявява разискванията за приключени.

**Чл. 56 (1)** Решенията на Общинския съвет се вземат с явно гласуване с мнозинство повече от половината от присъстващите съветници. Съветът може да реши гласуването да бъде тайно.

**(2)** Решенията на ОбС по чл.5, т. 3, 5, 6, 7, 8, 9, 10, 16, 17, 18, и 23от настоящия правилник и в случаите на потвърждаване от ОбС на оспорено от кмета на общината решение се вземат с мнозинство повече от половината от общия брой на съветниците.

**(3)** Решенията на ОбС по чл. 30, ал.4, т.5 от ЗМСМА (предсрочно прекратяване пълномощията на общински съветник) и по чл. 42, ал.1, т.2 от ЗМСМА (предсрочно прекратяване пълномощията на кмет на община ) се вземат с мнозинство повече от две трети от общия брой на съветниците;

**(4)** Решенията на Общинския съвет по чл. 5, т. 5, 6, 7, 8, 9, 13 и 14 се приемат с поименно гласуване, което се отразява в протокола от заседанието.

**Чл. 57 (1)** Гласуването е лично. Гласува се "за"и "против".

1. Когато общински съветник гласува „против“ е длъжен да се обоснове.
2. Явното гласуване се извършва чрез вдигане на ръка;
3. Тайното гласуване се извършва с напечатани бюлетини.

**Чл. 58** Предложение за тайно гласуване може да бъде направено от всеки общински съветник. Предложението се поставя на гласуване без разисквания.

**Чл. 59 (1)** Гласуването започва непосредствено след обявяването му от председателя.

**(2)** От започването на процедурата по гласуване до приключването й не се допускат изказвания.

**Чл. 60** Когато има две или повече предложения от едно и също естество, те се гласуват по реда на постъпването им.

**Чл. 61 (1)** Предложението се смята за прието, ако за него са гласували повече от половината от присъстващите общински съветници, освен ако в закон или в настоящия правилник не е предвидено друго.

**(2)** В случай на равенство на гласовете предложението се счита за неприето.

**Чл. 62 (1)** Резултатът от гласуването се обявява от председателя веднага.

**(2)** Когато процедурата по гласуването или резултатът от него бъдат оспорени от общински съветник веднага след приключването му, председателят може да разпореди то да бъде повторено. Резултатът от повторното гласуване е окончателен.

**Чл. 63 (1)** За всяко заседание на Общинския съвет се води ръкописен протокол едностранно върху номерирани бели листа. На втората страница на всеки от листовете веднага след приключване на заседанието се подписват протоколиста и председателя на съвета или заместник-председателя в случаите, в които той е ръководил заседанието или отделни точки от дневния ред на същото.

1. В петдневен срок от деня на заседанието протоколистът следва да изготви напечатан подробен протокол, идентичен с ръкописния в основните моменти, който отразяват пълно заседанието на ОбС.
2. Подробният, напечатан протокол следва да съдържа: датата, мястото, началото и края на заседанието, дневния ред, броят и имената на присъстващите и отсъстващи Общински съветници (причините за отсъствието им), изказванията, разискванията, резултатите от гласуванията, приетите решения с поредни номера, прекъсванията и отлаганията на заседанието (причините за това), подписите на протоколиста и председателя на ОбС и др.
3. Протоколът на Общински съвет се изпраща в електронен вид на служебните пощи на общинските съветници.
4. Към напечатания протокол се прилагат протоколите за произведено тайно гласуване.

**Чл. 64** Общинските съветници могат да преглеждат машинописния и ръкописния протоколи от заседанията и да искат поправянето на грешки и несъответствия в тях в 7-дневен срок от деня на заседанието. При спор, с изключение на случаите на явна фактическа грешка, отстранена веднага, въпросът се решава от съвета на следващото заседание.

**Чл. 65 (1)** Поправки на явни фактически грешки в приетите от Общинския съвет актове се извършват по нареждане на председателя до изпращане на протокола.

**(2)** Председателят на Общинския съвет обявява поправките пред ОбС на следващото заседание.

**Чл. 66 (1)** При допуснати съществени грешки или несъответствия между ръкописния и машинописния протоколи, както и при поправка на ръкописния текст, които будят съмнение за умисъл се сезира председателя на ОбС. Протоколистът е длъжен в тридневен срок от поискването от председателя на ОбС да даде писмени обяснения за причината.

**(2)** Следващото заседание на ОбС започва със запознаване на всички общински съветници с възникналия проблем, прочитане на обясненията на протоколиста и с обсъждане от ОбС, който взима решение, което заедно с коригирания протокол и материалите от заседанието се изпращат в областна администрация.

**Чл. 67** Решенията на ОбС, с изключение на процедурните се завеждат в специален регистър под единна номерация. Решението се вписва в регистъра така, както е било формулирано в окончателния текст на протокола от заседанието.

**Чл. 67 а** *(създ. с Решение № 141/19.10.2020г.)* **(1)** При обявени извънредно положение, бедствено положение, извънредна епидемична обстановка или кризисна ситуация, засягащи територията на общината или част от нея, и когато въведените мерки и наложените ограничения, свързани с тях, не позволяват или затрудняват провеждането на присъствени редовни заседания на Общински съвет, и е невъзможно заседанията да бъдат проведени чрез видеоконференция, същите се провеждат неприсъствено.

**(2)**Материалите и поканата се изпращат по реда на чл. 37, ал.1.

**(3)**Неприсъственото решение се взема от всички общински съветници на една и съща дата посочена с получените материали, като за целта се изготвя образец на формуляр за неприсъствено гласуване с проектите за решения, като общинският съветник отбелязва, начина на гласуване. Формуляра за неприсъствено решение се връща на Председателя на Общински съвет, в три дневен срок от вземането на самото решение. Общински съветник не върнал формуляра в три дневен срок от датата определена за вземането на решения, не се включва в кворума за определяне на гласуването. Изготвя се протокол от заседанието, като не се провеждат дискусии

**(4)** При провеждане на неприсъствено извънредно заседание, при обявени извънредно положение, бедствено положение, извънредна епидемична обстановка или кризисна ситуация, засягащи територията на общината или част от нея, и когато въведените мерки и наложените ограничения, свързани с тях, не позволяват или затрудняват провеждането на присъствени извънредни заседания на Общински съвет, и е невъзможно заседанията да бъдат проведени чрез видеоконференция, уведомяването на общинските съветници, се извършва по електронен път, с покани подписани с електронен подпис на Председателя на Общински съвет, един ден преди заседанието, или в деня на самото заседание, изпратени на служебните електронни пощи. Поканата съдържа деня, часа, мястото и проект за дневния ред на заседанието с всички постъпили материали по него в електронен вид. Неприсъственото решение се взима по реда на ал.3.

**Чл. 68 (1)**  Актовете на Общински съвет се изпращат на кмета на общината и областния управител в 7-дневен срок от приемането им.

**(2)** Актовете на Общински съвет се разгласяват на населението на общината в срок по ал.1 чрез средствата за масово осведомяване и чрез интернет страницата на общината . Оспорването, спирането, отмяната или потвърждаването на оспорените актове на Общинския съвет се разгласява по същия ред. Актовете на Общинския съвет се обнародват в «Държавен вестник », когато това е предвидено със закон.

**Чл. 69 (1)** Актовете на Общинския съвет се съхраняват в определено от кмета на общината подходящо помещение в сградата на Община Рила.

**(2)** На желаещите граждани лицето, осигуряващо техничекото обслужване на Общински съвет осигурява достъп до актовете по ал. 1 да ги четат на място в рамките на работно време във всеки работен ден.

**(3)** Лицето, осигуряващо техничекото обслужване на Общински съвет предоставя копие от актовете по ал. 1 на желаещите граждани срещу заплащане по реда на Наредба за опредляне и администриране на местни акси и цени на услуги на територията на Община Рила.

**ГЛАВА VІІ**

**Раздел I ВНАСЯНЕ, ОБСЪЖДАНЕ И ПРИЕМАНЕ НА ПРОЕКТИ ЗА РЕШЕНИЯ И**

**ДРУГИ АКТОВЕ**

**Чл. 70 (1)** Проекти на правилници, наредби, инструкции и решения могат да внасят председателят на ОбС, заместник-председателя на ОбС, общинските съветници, кметът на Община Рила, заместник-кметът, секретарят на общината, както и главният архитект и главният счетоводител и ръководителите на звена по въпроси от тяхната компетентност.

(2) Проектите на наредби , правилници, инструкции ирешения до общински съвет на община Рила , от страна на общинска администрация, се внасят по електронен път, подписани с КЕП от Секретаря на общината.

(3)Не се внасят по елетронен път:

1. проекти на решения, по отношение и във връзка с общинския бюджет.

2. проекти за решения за ползване на банкови кредити, за предоставяне на безлихвени заеми, както и решения за поемане на общински дълг, чрез сключване на договори за заем или емитиране на общински ценни книжа и за издаване на общински гаранции при условия и по ред, определени със закон

3. материали , за които изрично е предвидено предоставянето им само на хартиен носител.

4. презложенията за създаване и одобряване на устройствени планове и техни изменения за територията на общината или за частиот нея, при условията и по реда на на Закона за устройство на територията се внасят сканирани на CD носители на информация/дискове/.

**(4)** Предоставянето на недвижими имоти от Общински поземлен фонд, по постъпили искания от Началника на Общинска служба по земеделие, по реда на § 27, ал. 2 от Предходните и заключителните разпоредби на Закона за изменение и допълнение на Закона за собствеността и ползването на земеделските земи, да се извършва при условие, че същото е придружено от Становище на Работна група, определена с Решение № 7/11.11.2019г., окомплектовано със съответните документи.

**(5)** В мотивите към проекта вносителят дава становище и по очакваните последици от прилагането му, включително и за необходимите бюджетни разходи за неговото изпълнение или за очакваните приходи.

**(6)**Отчетите на организациите, които са част от бюджета на общината, отчети на второстепенни разпоредители към общината и отчети, ,които имат пряко отношение за ефективното и ефикасното изпълнение на дейността на общината, като общинска служба „Земеделие“, ТП“ДГС - Рилски манастир“, РУ на МВР – Рила и други, задължително се придружават с с мотиви, предложения, препоръки, предимства и недостатъци, с цел оценка, препоръки и искания, отправени от Общински съвет към съответните вносители и защита на местните интереси.

**(7)** Проектите, заедно с мотивите към тях се адресират до председателя на ОбС и се регистрират във входящ дневник по реда на постъпването им. Вносителят получава входящия номер и дата на внасяне на материала си.

**(8 ) П**реди гласуване на дневния ред, кмета на общината може да оттегли внесено за разглеждане предложение от заместник - кмета; секретаря на общината; гл. архитект; гл. счетоводител или други ръководители на звена.

**Чл. 71 (1)** Председателят на Общинския съвет разпределя проектите между постоянните комисии съобразно тяхната компетентност.

1. Председателят определя водеща постоянна комисия за всеки проект за решение, когато се налага съвместно обсъждане в повече комисии.
2. Възражения по разпределението на проектите могат да се правят от Председателите на заинтересованите комисии до председателя на ОбС в три-дневен срок от получаването им. Той се произнася по направените възражения в същия срок.

**Чл. 72 (1)** Постоянните комисии обсъждат проектите за решения не по-рано от три дни от предоставянето на материалите на членовете на съответната комисия. Председателите на постоянните комисии представят становище на редовно заседание на ОбС по време на обсъждане на съответния въпрос.

**(2)** Със становищата си комисиите могат да предлагат приемане, допълване, изменение или отхвърляне на предложения проект. Проектът за решение се разглежда и подлага на гласуване независимо от становището на водещата комисия.

**Чл. 73 (1)** Проектът за решение се обсъжда и гласува, след като Общинският съвет изслуша становището на водещата комисия и становището на вносителя.

**(2)** Когато ОбС счете за необходимо, приема решение за допълнително обсъждане на проекта и го връща на съответната комисия.

**Чл. 74 (1)** Кметът на общината може да върне за ново обсъждане незаконосъобразните или нецелесъобразни решения на Общинския съвет*,* или да оспорва незаконосъобразните актове пред Административен съд, гр. Кюстендил и да иска спиране на изпълнението на общите административни актове и действието на подзаконовите нормативни актове. Кметът на общината не може да върне за ново обсъждане по целесъобразност вътрешно-служебни актове, свързани с организацията и дейността на Общинския съвет и неговите комисии.

**(2)** Върнатото за ново обсъждане решение заедно с мотивите за връщането му се изпраща на председателят на общинския съвет в 7- дневен срок от получаването му.

**(3)** Председателят на Общинския съвет възлага на Правната комисия да докладва пред общинските съветници акта на кмета и мотивите към него.

**(4)** Върнатото за ново обсъждане решение не влиза в сила и се разглежда от Общинския съвет в 14- дневен срок от получаването му.

**(5)** Общинският съвет може да отмени, измени или да приеме повторно върнатото за ново обсъждане решение.

**(6)** Решението върнато за ново обсъждане се приема повторно с мнозинството, определено в закон, но с не по- малко от повече от половината от общия брой на общинските съветници.

**(7)** Измененото или повторно приетото решение на Общинския съвет може да бъде оспорвано от кмета на Община Рила пред Кюстендилски административен съд по реда на АПК.

**Чл. 75** Общинските съветници могат да внасят и проекти за декларации и обръщения.

**Раздел II**

**ВНАСЯНЕ, ОБСЪЖДАНЕ, ИЗМЕНЕНИЕ И ПРИЕМАНЕ НА ОБЩИНСКИЯ БЮДЖЕТ**

**Чл. 76** Общинският бюджет е публичен и се контролира от населението на общината чрез Общинския съвет и определените със закон компетентни органи.

**Чл. 77 (1)** Проектът за общинския бюджет се внася от кмета на общината и се разпределя за становище на всички постоянни комисии. Водеща е Икономическата комисия.

1. Проектът се разглежда приоритетно от постоянните комисии и от съвета. Комисиите са длъжни да се произнесат в срок до 7 дни от разпределянето му.
2. След изтичане на срока по предходната алинея проектът се внася за обсъждане и приемане независимо от броя на представените становища.
3. Обсъждането започва с изложение на вносителя, след което се изслушват обобщеното становище на Икономическата комисия, обхващащо становищата и на другите постоянни комисии и изложенията на главния счетоводител на общината и специалист "Бюджет" от общинската администрация.
4. Обсъждането и гласуването на проекта се извършва по общи суми, раздели, параграфи, мероприятия .

**Чл. 78 (1)** Предложения по проекта за годишен бюджет, които предвиждат или предполагат увеличаване на бюджетните разходи по един параграф или мероприятие, се разглеждат, когато е посочен източника на финансиране.

**(2)** Предложения за изменения в предвидения размер на бюджетните приходи по групи и параграфи могат да се правят съгласувано с вносителя.

**Чл. 79** Проектите за изменение и допълнение на общинския бюджет се разглеждат по правилата на този раздел. Те се разпределят за разглеждане задължително на Икономическата комисия.

**Чл. 80** Всички проекти, чието прилагане предполага допълнително бюджетно финансиране, се съпровождат с предложение за съответно изменение на приетия общински бюджет. В тези случаи се прилагат особените правила по този раздел.

**Чл. 81** Най-малко два пъти в годината ОбС разглежда изпълнението на общинския бюджет и приема мерки за неговото целесъобразно и ефективно използване. Председателят на Общинския съвет организира публично обсъждане на отчета на бюджета от местната общност, като оповестява датата на обсъждането най-малко 7 дни предварително на интернет страницата на общината и в местни средства за масово осведомяване.

**Чл. 82** По неуредените в този раздел въпроси се прилагат съответно правилата на предходния раздел.

**Чл. 83** Всички проекти, с които общината кандидатства за финансиране пред фондове и НПО и се придружават със становище, което съдържа и мнение за целесъобразност.

**ГЛАВА VІІІ - КОНТРОЛНА ДЕЙНОСТ**

**Чл. 84 (1)** Общинският съвет упражнява контрол върху актовете на кмета, издадени в изпълнение на актове на ОбС .

**(2)** Общинските съветници упражняват контролните си функции, като отправят питания до кмета по актуални проблеми, които представляват обществен интерес.

**Чл. 85 (1)** Питанията се отправят чрез председателя на ОбС в писмена форма най-късно 3 дни преди началото на заседанието, на което следва да се даде отговор.

1. Въпросите следва да бъдат формулирани кратко и ясно и да съдържат само необходимата за изясняване на питането информация.
2. Отговорът е устен, освен ако общинският съветник е заявил изричен писмен отговор.
3. Председателят на Общинския съвет уведомява незабавно кмета на община Рила за постъпилите питания.
4. Общинските съветници могат да оттеглят своите питания писмено до започване на заседанието, или устно - в самото заседание. Председателят на ОбС уведомява кмета за това.

**Чл. 86 (1)** Общинският съветник може да задава питания към кмета на заседание.

**(2)** Времето за изложение на питанията е до 5 мин.

**(3)** След отговора на питането, общинският съветник може да зададе до два уточняващи въпроса. Отговорът не се обсъжда. Общинският съветник, задал въпроса, има право да заяви дали е доволен от отговора или не.

**(4)** Ако не получи конкретен отговор на питането си, съветникът може да го депозира повторно на следващо заседание.

**Чл. 87** Общинският съвет изслушва питанията и отговорите по тях в края на съответното заседание - след изчерпване на дневния ред.

**Чл. 88** Гражданите могат да се изказват, да отправят питания, становища и предложения от компетентността на ОбС и общинската администрация и да получават отговори чрез Председателя на ОбС.

**Чл. 89** В случай на повече питания, отправени към общинска администрация и ОбС от общински съветници или граждани, председателят може да насрочи по своя преценка заседание, определено за въпроси и отговори.

**Чл. 90 (1)** Всяка календарна година, в края на месец март, ОбС приема информация за управление и разпореждане на общинската собственост.

**(2)** Информацията обхваща:

1.Характеристика, вид, състав и структура на общинската собственост и формите на  
нейното управление;

2.Резултати от управление и разпореждане на отделните видове общинска собственост:  
икономически, социални, екологически и др.

3.Оценка на местните потребности на населението и възможността за задоволяването  
им чрез общински структури;

**Чл. 91** Общинският съвет или избраните от него комисии могат да извършват проучвания, анкети и изслушвания по въпроси, засягащи интересите на населението на общината.

**Чл. 92** Контролът по изпълнение решенията на ОбС се извършва чрез изпращане от кмета на общината до председателя на ОбС на копия от административните актове, както и договорите и техните изменения и допълнения, издадени в изпълнение на актовете приети от съвета, в три дневен срок от издаването или подписването им.

**Чл. 93 (1)** Когато в решението е определен срок за изпълнението му, той е неразделна част от него. Неспазването на срока се счита за неизпълнение на решението.

**(2)** Промяна в сроковете и отговорника за изпълнение на решението се извършва с ново решение на ОбС.

**Чл. 94 (1)** Кметът на общината в тримесечен срок от полагането на клетва представя пред Общинския съвет програма за управление за срока на мандата.

**(2)** Програмата по ал. 1 съдържа основните цели, приоритети, дейности, срокове за изпълнение и очакваните резултати.

**(3)** Кметът на общината представя пред Общинския съвет годишен отчет за изпълнението на програмата в срок до 31 януари.

**Чл. 95** Кметът на общината организира изпълнението на актовете на ОбС и внася в Общинския съвет отчет за изпълнението им два пъти годишно.

**Чл. 96** Общинският съвет може да отменя административните актове, издадени от кмета на общината, които противоречат на актове, приети от съвета в 14 -дневен срок от получаването им. В същият срок, съветът може да оспорва незаконосъобразните административни актове, издадени от кмета на общината пред Кюстендилски административен съд.

**Чл. 97** Всички актове на ОбС се довеждат до знанието на населението чрез обявяването им на определените за това места - на информационното табло на ОбС в центъра на гр. Рила, интернет страницата на общината.

**ГЛАВА IX**

**ВЗАИМОДЕЙСТВИЕ МЕЖДУ ОБЩИНСКИ СЪВЕТ И ОБЩИНСКА АДМИНИСТРАЦИЯ**

**Чл. 98 (1)** Кметът на общината и кметските наместници могат да присъстват на заседанията на Общинския съвет и неговите комисии с право на съвещателен глас и да се изказват по реда и условията, определени в настоящия правилник.

(2) Кметът на общината подписва и внася в общинския съвет предложения, ведно с проекти на решения , по електронен път , посредством електронен подпис, за разглеждане от комисиите и съвета.Предложенията задължително се съгласуват с юриста на общинска администрация, град Рила и Секретаря на община Рила.

(3) Предложения, ведно с проекти на решения, внесени от общински съветници се придружават задължително със становище на кмета на общината, освен ако не касаят организационната работа на съвета. Становището на кмета на общината се дава в 7- дневен срок от постъпването на проекта за решение при него.

(4)Председателят на Общински съвет уведомява Секретаря на община Рила, по електронен път , посредством писмо подписано с електронен подпис, за дата на предстоящо заседание на Общински съвет, Община Рила, както и за срока за предоставяне на материалите от страна на общинска администрация, град Рила, съгласно План за работа на Общински съвет.

Чл. 99 Кметът на общината организира изпълнението на решенията на Общинския съвет, чрез кметските наместници и секретаря на общината и се отчита за това на всеки 6 месеца.

Чл. 100 (1) Секретарят на общината организира и отговаря за разгласяването и обнародването на актовете на Общинския съвет.

(2) Въпроси от местно значение отправени до Кмета на общината, чрез Общински съвет на Община Рила се препращат по компетентност на Кмета на общината , чрез Секретаря на общината, по електронен път, подписани с КЕП.

Чл. 101 (1) Кметът на общината уведомява по електронн път , Общинския съвет за времето на отпуск, както и за заместник - кмета, който ще го замества за времето на отсъствието му.

(2) Председателят на Общинския съвет уведомява по електронен път кмета на общината за времето на отсъствие.

Чл. 102 (1) Общинският съвет определя размера на трудовите възнаграждения на кмета на общината в рамките на действащата нормативна уредба по негово предложение.

(2) Общинският съвет решава и други въпроси, произтичащи или свързани с правата по трудово правоотношение с лицата по ал. 1, които не са от изключителната компетентност на други органи.

Чл. 103 (1) Общинският съвет одобрява общата численост и структурата на общинската администрация по предложение на кмета на общината и определя средствата за работна заплата на служителите на издръжка от общинския бюджет.

(2) Общинският съвет може да създава служби на общинската администрация в населени места по предложение на кмета на общината и определя функциите им.

Чл. 104 (1) Общинският съвет няма самостоятелен щат. Неговата дейност се подпомага и осигурява от общинската администрация.

**(2)** Кметът на общината осигурява експертното, организационното и техническо обслужване на Общинския съвет, като определя в устройствения правилник задълженията на нейните служители .

**(3)** Експертното осигуряване на дейността на ОбС и на неговите комисии се подпомага от служителите на общинската администрация.

**Чл. 105 (1)**За подпомагане и осигуряване на работата на ОбС, кмета на общината по предложение на председателя на съвета назначава в структурата на общинска администрация “юрисконсулт – Общински съвет”;

**(2)** Специалиста изпълнява следните функции:

1. Изготвя протоколите от заседанията на ОбС и неговите комисии;

2. Осигурява организационно-техническото обслужване на ОбС;

3. Осигурява ефективна организация за ползване от гражданите на материалите от архива на ОбС и получаване на копия от съответния акт при подписване;

4. Организира деловодството и документооборота на ОбС и архива му;

5. Оформя актовете на ОбС и организира довеждането им до знанието на населението;

6. Изпълнява и други функции възложени му от председателя на ОбС и председателите на комисии.

(3) Юристът на Общински съвет предоставя в 7 – дневен срок, всички решения, по електронен път, подписани с електронен подпис, приети на заседания от Общински съвет на секретаря на общината за изпълнение от служителите на общинска администрация.

(4) Длъжностната характеристика на юриста се изготвя съвместно от председателя на ОбС, председателите на постоянните комисии и секретарят на общината и се утвърждава от кмета на общината и председателя на ОбС.

**Чл. 106** В съответствие с чл. 46а от ЗМСМА, пълномощията на кметските наместници се определят с настоящия правилник.

**Чл. 107** **(1)**Кметският наместник:

1.Представлява общинската администрация в съответното населено място.

2.Организира изпълнението на решенията и другите актове на ОбС и заповедите на  
кмета на общината;

3.Изпълнява функциите на длъжностно лице по гражданско състояние, възложени му със заповед на кмета на общината;

4.Организира поддържането на актуални избирателни списъци;

5.Организира подготовката и провеждането на изборите;

6.Осигурява извършването на административни услуги на физически и юридически  
лица;

7.Отговаря за управлението на общинското имущество;

8.Издирва безстопанствени имоти на територията на населеното място и неговото землище,като прави предложения за актуването им като общинска собственост;

9.Отговаря за поддържането на чистотата и хигиенизирането му, събирането и  
извозването на сметта;

10.Отговарят за дейността при защита на населението от бедствия и аварии;

11.Подпомага специализираните органи при опазване на обществения ред;

12.Съдейства на специалистите от ОбА за решаване на въпроси от местно значение;

13.Контролира работното време на търговските обекти;

14.Осигурява спазването на обществения ред

15.Организира провеждането на благоустройствени, комунални и други мероприятия;

16.Прави предложения за подобряване и възстановяване на околната среда;

17.Отговарят за спазването на наредбите на Общински съвет на територията на населеното място.

(2) На кметският наместник могат да бъдат възлагани и други функции със заповед на кмета на общината.

(3) Кметските наместници получават по електронен път покани и материали за предстоящи заседания па постоянните комисии при ОбС и заседанията на Общнски съвет, Община Рила на електронните си пощи, в сроковете , определени в Правилника.

**Чл. 108** Кметският наместник се отчита един път в календарната година за дейността си пред Общинския съвет.

**ГЛАВА Х - МЕЖДУНАРОДНИ ВРЪЗКИ НА ОБЩИНСКИЯ СЪВЕТ. СДРУЖАВАНЕ НА ОБЩИНАТА**

**Чл. 109 (1)** Международните връзки на Общинския съвет се организират от председателя на съвета.

**(2)** Предложение за изпращане на делегации на Общинския съвет в чужбина, както и приемане на чужди делегации, се обсъждат и разрешават от ОбС с явно гласуване с обикновено мнозинство.

**Чл. 110 (1)** Проект на договор за сдружаване се разглежда съвместно от всички постоянни комисии на Общинския съвет. Те се произнасят по него в определен от председателя на съвета срок.

**(2)** Становище по проекта за договор дава и кметът на общината, когато предложението не е направено от него.

**Чл. 111** Когато договорът за сдружаване създава задължения за кмета и общинската администрация извън изрично установените от закона и този правилник, той не може да бъде сключен без писменото съгласие на кмета.

**Чл. 112** Правилата по тази глава се прилагат и при сдружаване на община Рила с общини в други страни и влизането й в международни сдружения на местни власти.

**Чл. 113** Общинският съвет ратифицира всички договори на Община Рила, сключени с всички териториални единици или общности в страната и чужбина.

**ГЛАВА ХI - ДИСЦИПЛИНАРНИ МЕРКИ**

**Чл. 114 (1)** За нарушения на разпоредбите на този правилник, председателят на ОбС, съответно председателят на комисия могат да прилагат спрямо общинските съветници и другите присъстващи на заседание на ОбС една от следните дисциплинарни мерки:

1. Напомняне
2. Забележка
3. Порицание
4. Отнемане на думата;
5. Отстраняване от заседанието

**(2)** Напомняне се прави на общински съветник, който се отклони от разискванията или наруши реда на заседанието по какъвто и да е начин.

**(3)** Забележка се налага от председателя, на общински съветник на когото е направено напомняне на същото заседание, но същия продължава да нарушава реда, или на такъв, който е отправил оскърбителни думи или жестове към свой колега.

**(4)** Порицание се налага на общински съветник на който е наложено напомняне или забележка, но същия продължава да нарушава реда на заседанието

**(5)** Отнемане на думата се налага от председателя на ОбС на съветник, който просрочва времето за изказване и не се съобразява с напомнянето на председателя, както и на съветник на когото са наложени по време на изказване две от предвидените в чл.114, ал.1,т.1-3 .

**(6)** Отстраняване от заседанието се налага от председателя на общински съветник, който възразява по груб и непристоен начин за наложените му дисциплинарни мерки по чл.114, ал.1, т.1-4 продължава да възпрепятства провеждането на заседанието.

**(7)** Отстранения от заседание общински съветник не получава възнаграждение за заседанието от което е отстранен.

**Чл. 115** При по-тежки или многобройни нарушения председателят на ОбС може да наложи на гражданин, присъстващ на заседанието глоба до 20 лв.

**ДОПЪЛНИТЕЛНИ РАЗПОРЕДБИ**

**§ 1.** Настоящият правилник може да бъде допълван, изменян или отменен с решение на ОбС по реда на неговото приемане.

**§ 2.** По процедурни въпроси, неуредени в този правилник, ОбС приема отделни решения.

**§ 3**. В настоящият Правилник термина „дни“ да се чете „календарни дни“.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§ 1 Настоящият Правилник е приет на основание чл. 21, ал. З от ЗМСМА с решение на ОбС №10/27.12.2019г.

§ 2. Този правилник влиза в сила от момента на приемането му.

§3. Контролът по изпълнението на настоящия правилник се възлага на Председателя на Общинския съвет.

**Протоколист: Председател на ОбС:**

/Й. Миладинова-Йорданова/ /Цветана Шушкова/

Приложение №1

към чл.18, ал.2

|  |  |  |  |  |
| --- | --- | --- | --- | --- |
| Закон за местното самоуправление и местната администрация- чл.34, ал.2, т.2 | Общият размер на възнаграждението на общинския съветник за един месец не може да бъде повече от **70 на сто** от:  *2.* средната брутна работна заплата на общинската администрация за съответния месец - в общините с население до 100 000 души. | Средната брутна работна заплата на общинската администрация (ОА) за съответния месец. ( По данни на ОА) |  | |
| Общински съвет Рила | Общият размер на възнаграждението на общинския съветник за един месец не може да бъде повече от **40 на сто** от средната брутна работна заплата на общинската администрация за съответния месец. | Месечното възнаграждение на общински съветник да не надвишава 40 % от средната брутна работна заплата на общинската администрация за съответния месец. ( По данни на ОА) | Базово месечно възнаграждение (участие на редовно заседание) | 200 лв. |
| Участие в извънредно заседание | 50лв. |
| Председател на постоянна комисия (участие на заседание на съответната комисия или председателстващ съвместно заседание на постоянните комисии) | 100 лв. |
| Член на постоянна комисия(участие на заседание на съответната комисия или участие на съвместно заседание на постоянните комисии при ОбС) | 80лв. |

**Протоколист: Председател на ОбС:**

/Й. Миладинова-Йорданова/ /Цветана Шушкова/